BEGRUNDELSE

Ifølge artikel 6, stk. 1, i direktiv 2008/98/EF om affald ophører visse særlige former for affald med at være affald, når det har gennemgået en nyttiggørelsesoperation og opfylder nogle særlige kriterier, der udarbejdes i henhold til visse juridiske betingelser, som er fastsat i samme artikel. Ifølge direktivets artikel 6, stk. 2, fastsættes sådanne kriterier for bestemte materialer af Kommissionen, og de vedtages efter forskriftsproceduren med kontrol, jf. direktivets artikel 39, stk. 2.

Følgelig har Kommissionen forelagt et udkast til forordning til afstemning i det udvalg, der er nedsat ved direktivets artikel 39. På mødet den 9. juli 2012 udtalte udvalget sig ikke positivt om forordningsudkastet. Det største problem ifølge nogle medlemsstater var, at anvendelsesområdet for Kommissionens forordning vil omfatte flerlagsmateriale, da dette materiale indeholder op til 25 % ikke-papirmateriale, hvilket vil udgøre en risiko for miljøet, hvis det ikke behandles korrekt. Kommissionen tog dette til efterretning, men den fastholder og videresender det samme lovgivningsforslag til Rådet, eftersom ikke-papirmaterialer ifølge artikel 3, stk. 5, og afsnit 3 i bilag I er omfattet af henholdsvis en forpligtelse til at blive genvundet og et sporingssystem.

I overensstemmelse med proceduren i artikel 5a i afgørelse 1999/468/EF forelægges Rådet et forslag til en rådsforordning, som sendes til Europa-Parlamentet.

2013/0235 (NLE)

Forslag til

RÅDETS FORORDNING

om fastsættelse af kriterier for, hvornår returpapir ophører med at være affald i henhold til artikel 6, stk. 1, i Europa-Parlamentets og Rådets direktiv 2008/98/EF om affald

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2008/98/EF af 19. november 2008 om affald og om ophævelse af visse direktiver[1], særlig artikel 6, stk. 2,

under henvisning til forslag fra Europa-Kommissionen og

og ud fra følgende betragtninger:

(1) En vurdering af en række affaldsstrømme har vist, at det vil være til gavn for markederne for returpapir, at der fastsættes specifikke kriterier for, hvornår papir hidrørende fra affald ophører med at være affald. Sådanne kriterier bør sikre en høj grad af miljøbeskyttelse. De bør ikke indvirke på, hvornår tredjelande klassificerer returpapir som affald.

(2) Det fremgår af flere rapporter fra Europa-Kommissionens Fælles Forskningscenter, at der er et marked for og efterspørgsel efter returpapir til brug som råmateriale til papirfremstilling. Returpapir bør derfor have den fornødne renhed og opfylde de relevante standarder og specifikationer, som papirindustrien kræver.

(3) De kriterier, der bestemmer, hvornår returpapir ophører med at være affald, bør sikre, at papir fra en nyttiggørelsesoperation opfylder papirindustriens tekniske krav, overholder gældende lovgivning og standarder for produkter og ikke har nogen generelle negative indvirkninger på miljøet eller menneskers sundhed. Rapporter fra Europa-Kommissionens Fælles Forskningscenter viser, at de foreslåede kriterier for det affald, der anvendes som udgangsmateriale i nyttiggørelsesoperationen, for behandlingsprocesserne og -metoderne og for det papir, der kommer ud af nyttiggørelsesoperationen, opfylder disse mål, idet de fører til fremstilling af papir, der ikke har farlige egenskaber og er tilstrækkelig befriet for ikke-papirkomponenter.

(4) For at sikre, at kriterierne bliver overholdt, bør der udstedes oplysninger om returpapir, der ikke længere er affald, og der bør indføres et kvalitetsstyringssystem.

(5) For at give operatørerne mulighed for at tilpasse sig til kriterierne for, hvornår returpapir ophører med at være affald, bør der gå en vis tid, inden forordningen finder anvendelse.

(6) Der bør opstilles specifikke kriterier for, hvornår multimaterialepapir med et højt indhold af ikke-papirmateriale ophører med at være affald, for at sikre, at papiret og ikke-papirmaterialerne reelt genvindes.

(7) Det udvalg, der er nedsat ved artikel 39 i direktiv 2008/98/EF, har ikke afgivet nogen udtalelse om foranstaltningerne i denne forordning, og derfor har Kommissionen forelagt Rådet et forslag til foranstaltninger og fremsendt forslaget til Europa-Parlamentet —

VEDTAGET DENNE FORORDNING:

Artikel 1

Genstand

Denne forordning fastsætter kriterier for, hvornår returpapir, der skal bruges til udvinding af papirfibre til papirfremstilling, ophører med at være affald.

Artikel 2

Definitioner

I denne forordning gælder definitionerne i direktiv 2008/98/EF.

Endvidere forstås ved:

1. "returpapir": papir og pap, der frembringes ved nyttiggørelse af affald

2. "multimaterialereturpapir": returpapir, for eksempel brugte drikkekartoner og lamineret og overfladebehandlet emballage, der indeholder mere end 5 tørvægtsprocent af ikke-papirmaterialer, der ikke kan skilles ud ved tørsortering

3. "indehaver": den fysiske eller juridiske person, der er i besiddelse af returpapir

4. "producent": den indehaver, der overfører returpapir til en anden indehaver første gang efter, at returpapiret er ophørt med at være affald

5. "importør": en fysisk eller juridisk person, der er etableret i Unionen og fører returpapir, der er ophørt med at være affald, ind i Unionens toldområde

6. "kvalificeret personale": personale, der i kraft af erfaring eller uddannelse er kvalificeret til at overvåge og bedømme returpapirs egenskaber

7. "visuel inspektion": inspektion af alle dele af en sending returpapir ved hjælp af menneskets sanser og ikkespecialiseret udstyr

8. "sending": et parti returpapir, der skal leveres fra en producent til en anden indehaver og kan befinde sig i en eller flere transportenheder, eksempelvis containere.

Artikel 3

Kriterier for returpapir

Returpapir ophører med at være affald, når alle følgende krav er opfyldt ved overførsel fra producenten til en anden indehaver:

1. Det papir, der kommer ud af nyttiggørelsesoperationen, skal opfylde kriterierne i bilag I, del 1.

2. Det affald, der bruges som udgangsmateriale i nyttiggørelsesoperationen, skal opfylde kriterierne i bilag I, del 2.

3. Det affald, der bruges som udgangsmateriale i nyttiggørelsesoperationen, skal være behandlet i overensstemmelse med kriterierne i bilag I, del 3

4. Producenten eller importøren skal opfylde kravene i artikel 4 og 5

5. Returpapiret skal være bestemt til udvinding af papirfibre til papirfremstilling. Endvidere skal ikke-papirmaterialerne i sendinger af multimaterialepapir være bestemt til genvinding.

Artikel 4

Overensstemmelseserklæring

1. For hver sending returpapir udsteder producenten eller importøren en overensstemmelseserklæring, der er udformet som vist i bilag II.

2. Producenten eller importøren overdrager overensstemmelseserklæringen til den næstfølgende indehaver af papirsendingen. Producenten eller importøren beholder en kopi af overensstemmelseserklæringen i mindst et år regnet fra udstedelsesdatoen og foreviser den på anmodning for de kompetente myndigheder.

3. Overensstemmelseserklæringen kan foreligge i elektronisk form.

Artikel 5

Kvalitetsstyringssystem

1. Producenten indfører et kvalitetsstyringssystem, hvormed opfyldelse af kriterierne i artikel 3 kan godtgøres.

2. Kvalitetsstyringssystemet skal rumme dokumenterede procedurer for hvert af følgende aspekter:

a) overvågning af kvaliteten af det returpapir, der kommer ud af nyttiggørelsesoperationen, jf. bilag I, del 1 (herunder prøveudtagning og analyse)

b) modtagekontrol af det affald, der bruges som udgangsmateriale i nyttiggørelsesoperationen, jf. bilag I, del 2

c) overvågning af behandlingsprocesser og -metoder, jf. bilag I, del 3

d) overvågning af genvindingen af ikke-papirkomponenterne i multimaterialepapir, jf. bilag I, del 3

e) feedback fra kunder om returpapirets opfyldelse af kvalitetskravene

f) opbevaring af resultaterne af overvågningen i litra a)-d)

g) revurdering og forbedring af kvalitetsstyringssystemet

h) uddannelse af personale.

3. Kvalitetsstyringssystemet skal også for hvert kriterium indeholde de specifikke overvågningskrav, der er nævnt i bilag I. Hvad navnlig angår multimaterialepapir, skal producenten opbevare fortegnelser i mindst tre år over de næstfølgende indehavere frem til det punkt, hvor alle materialer i multimaterialepapiret er genvundet, og over de overførte mængder, og disse fortegnelser skal stilles til rådighed for de kompetente myndigheder på anmodning.

4. At kvalitetsstyringssystemet opfylder kravene i denne artikel, kontrolleres af et overensstemmelsesvurderingsorgan som defineret i Europa-Parlamentets og Rådets forordning (EF) nr. 765/2008[2], som er akkrediteret ifølge samme forordning, eller en miljøverifikator som defineret i artikel 2, nr. 20, litra b), i Europa-Parlamentets og Rådets forordning (EF) nr. 1221/2009[3], der er akkrediteret eller har licens ifølge samme forordning. Denne kontrol udføres hvert tredje år. Kun verifikatorer med følgende former for akkreditering eller licens, der bygger på NACE-koderne som fastlagt i Europa-Parlamentets og Rådets forordning (EF) nr. 1893/2006[4], anses for at have tilstrækkelig specifik erfaring til at kunne udføre kontrollen i medfør af nærværende forordning.:

* NACE-kode 38 (Indsamling, behandling og bortskaffelse af affald; genbrug) eller

* NACE-kode 17 (Fremstilling af papir og papirvarer).

5. Importøren skal af sine leverandører kræve, at de indfører et kvalitetsstyringssystem, der opfylder kravene i stk. 1, 2 og 3 og er kontrolleret af en uvildig ekstern verifikator.

Leverandørens kvalitetsstyringssystem skal være certificeret enten af et overensstemmelsesvurderingsorgan, som er akkrediteret af et akkrediteringsorgan, hvis akkrediteringsvirksomhed er godkendt ved peerevaluering af det organ, der er anerkendt i henhold til artikel 14 i forordning (EF) 765/2008, eller af en miljøverifikator, der er akkrediteret eller har fået licens af et akkrediterings- eller licensudstedelsesorgan i henhold til forordning (EF) nr. 1221/2009, og som også er underkastet peerevaluering i henhold til artikel 31 i førnævnte forordning.

For at kunne foretage verifikation i tredjelande skal en verifikator have opnået en særlig akkreditering eller licens i overensstemmelse med bestemmelserne i forordning (EF) nr. 765/2008 eller forordning (EF) nr. 1221/2009 samt Kommissionens afgørelse 2011/832/EU[5].

6. Producenten giver de kompetente myndigheder adgang til kvalitetsstyringssystemet, når de anmoder om det.

Artikel 6

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2014.

Denne forordning er bindende i alle enkeltheder og gælder umiddelbart i hver medlemsstat i overensstemmelse med traktaterne.

Udfærdiget i Bruxelles, den […].

På Rådets vegne

Formand

BILAG I

Kriterier for returpapir

Kriterier || Krav til egenkontrol

Del 1. Kvaliteten af papir fra nyttiggørelsesoperationen

1.1 Det papir, der kommer ud af nyttiggørelsesoperationen, skal klassificeres efter europæisk standard EN 643. || Hver sending klassificeres af kvalificeret personale.

1.2 Ikke-papirkomponenten må højst udgøre 1,5 tørvægtsprocent. En ikke-papirkomponent er ethvert andet materiale end papir, der er til stede i returpapiret, og som kan skilles ud ved tørsortering. Eksempler på ikke-papirkomponenter er metal, plastic, glas, tekstiler, jord, sand, aske, støv, voks, bitumen, keramiske materialer, gummi, væv, træ og syntetiske organiske stoffer. Mineralske fyldstoffer, der er bundet til papirfibrene, såsom ler, calciumcarbonat og stivelse, betragtes som en del af papiret og tæller ikke med som ikke-papirkomponenter. Multimaterialepapir med et indhold af ikke-papirmaterialer på over 30 tørvægtsprocent anses fuldt ud for en ikke-papirkomponent. || Kvalificeret personale foretager visuel inspektion af hver sending. Med passende intervaller, der tages op til revision, hvis driftsprocessen ændres væsentligt, foretages der en gravimetrisk analyse af repræsentative stikprøver af hver klasse af returpapir for at måle indholdet af ikke-papirkomponenter. Indholdet af ikke-papirkomponenter analyseres ved vejning efter en mekanisk eller manuel (alt efter omstændighederne) sortering af materialerne under omhyggelig visuel inspektion. Hvilken overvågningshyppighed der er passende, fastsættes under hensyntagen til følgende faktorer: det forventede variationsmønster (eksempelvis ud fra tidligere resultater) den iboende risiko for variationer i kvaliteten af det affald, der bruges som udgangsmateriale i nyttiggørelsesoperationen og en eventuel efterfølgende behandling, for eksempel et højere gennemsnitligt indhold af plastic eller glas i sorteret papir fra multimaterialeindsamlingssystemer selve overvågningsmetodens præcision og hvor tæt resultaterne ligger på den øvre grænse for indholdet af ikke-papirkomponenter på 1,5 tørvægtsprocent. Processen for fastsættelse af overvågningshyppigheden bør som en del af kvalitetsstyringssystemet dokumenteres og kunne auditeres.

1.3 Returpapiret, herunder dets bestanddele og navnlig blæk og farvestoffer, må ikke frembyde nogen af de farlige egenskaber, der er opregnet i bilag III til direktiv 2008/98/EF. Returpapiret skal overholde koncentrationsgrænserne i Kommissionens beslutning 2000/532/EF[6] og må ikke overskride koncentrationsgrænserne i bilag IV til Europa-Parlamentets og Rådets forordning (EF) nr. 850/2004[7]. || Kvalificeret personale foretager visuel inspektion af hver sending. Hvis den visuelle inspektion afslører tegn på mulige farlige egenskaber, træffes der sådanne yderligere overvågningsforanstaltninger, som er hensigtsmæssige, eksempelvis udtagning og analyse af stikprøver. Personalet skal være uddannet i, hvilke potentielle farlige egenskaber der kan være forbundet med returpapir, og hvilke materialekomponenter og hvilket udseende farlige egenskaber kan genkendes på. Proceduren for genkendelse af farlige materialer skal være dokumenteret i kvalitetsstyringssystemet.

1.4 Returpapir må ikke indeholde absorberet olie, opløsningsmidler, maling, vand- og/eller fedtholdige fødevarer, der kan opdages ved visuel inspektion. || Kvalificeret personale foretager visuel inspektion af hver sending. Hvis den visuelle inspektion afslører tegn på absorption af væske ud over vand, der kan føre til f.eks. mug- eller lugtudvikling, og disse tegn ikke er ubetydelige, betragtes sendingen fortsat som affald. Personalet skal være uddannet i, hvilke typer urenheder der kan være forbundet med returpapir, og hvilke materialekomponenter og hvilket udseende urenhederne kan genkendes på. Proceduren for genkendelse af forurening skal være dokumenteret i kvalitetsstyringssystemet.

Del 2. Affald, der bruges som udgangsmateriale i nyttiggørelsesoperationen

2.1 Farligt affald, bioaffald, blandet kommunalt affald, affald fra sundhedssektoren og brugte produkter til personlig hygiejne må ikke anvendes som udgangsmateriale. || Modtagekontrol af alt papirholdigt ankommende affald (ved visuel inspektion) og af ledsagende dokumentation foretages af kvalificeret personale, som er uddannet i, hvordan papirholdigt affald, der ikke opfylder kriterierne i dette punkt, genkendes.

Del 3: Behandlingsprocesser og -metoder

3.1 Affaldspapiret skal være frasorteret ved kilden eller ved indsamlingen, eller det tilførte affald skal være behandlet således, at papiret er skilt fra ikke-papirkomponenterne. Det papir, der kommer ud af disse operationer, skal holdes adskilt fra alt andet affald. 3.2 Al behandling, der er nødvendig for at gøre papiret klart som udgangsmateriale for fremstilling af papirvarer, herunder sortering, adskillelse, rensning og klassificering, dog undtagen udpakning af baller, skal være gennemført. 3.3 De ikke-papirmaterialer i sendingerne, der indeholder mere end 1,5 tørvægtsprocent multimaterialepapir, underkastes en særlig behandling. De forskellige materialer i multimaterialepapir skal adskilles ordentligt fra hinanden. De papirfibre, der er udskilt fra multimaterialepapiret, anvendes til papirfremstilling. De ikke-papirmaterialer, der er udskilt fra multimaterialepapiret, skal genvindes. || Hvad angår sendinger af multimaterialepapir, skal producenten/importøren identificere de næstfølgende indehavere af sendingen samt de mængder, der overføres, frem til det punkt, hvor alle materialer i multimaterialepapiret er genvundet. Denne identifikation kan ske ved hjælp af et sporingssystem.

Bilag II

Erklæring om overensstemmelse med kriterierne for affaldsfasens ophør, jf. artikel 4, stk. 1

1. || Producent/importør af returpapir: Navn: Adresse: Kontaktperson: Tlf.: Fax: E-mail:

2. || a) Affaldspapirets kvalitet i overensstemmelse med standard EN-643: b) Indholdet af ikke-papirkomponenter i tørvægtsprocent: c) Materialets oprindelse (sæt kryds:) c.1) multimateriale, f.eks. fra blandet indsamling. c.2) monomateriale, f.eks. fra kildesorteret indsamling.

3. || Sendingen opfylder specifikationerne i standard EN-643.

4. || Sendingens vægt i kg:

5. || Denne sending opfylder kriterierne i artikel 3, stk. 1 – 3, i (forordning).

6. || Producenten af returpapiret benytter et kvalitetsstyringssystem, som opfylder kravene i forordning (EU) nr. …. [nummeret indsættes, når forordningen er vedtaget], og som er verificeret af et akkrediteret overensstemmelsesvurderingsorgan eller en miljøverifikator, eller — hvis papiret er ophørt med at være affald, inden det indføres i Unionens toldområde — af en uvildig ekstern verifikator.

7. || Materialet i denne sending skal udelukkende bruges til udvinding af papirfibre til papirfremstilling samt, hvor det er relevant, til genvinding af ikke-papirmaterialerne i multimaterialepapir.

8. || Erklæring fra producenten/importøren af returpapiret: Jeg erklærer på tro og love, at oplysningerne er fyldestgørende og korrekte. Navn: Dato: Underskrift:

[1] EUT L 312 af 22.11.2008, s. 3.

[2] EUT L 218 af 13.8.2008, s. 30.

[3] EUT L 342 af 22.12.2009, s. 1.

[4] EUT L 393 af 30.12.2006, s. 1.

[5] EUT L 330 af 14.12.2011, s. 25.

[6] EFT L 226 af 6.9.2000, s. 3.

[7] EUT L 229 af 30.4.2004, s. 1.